Кĕркунне ыталать таврана

**Сценарин авторĕ**:

Васильева Ольга Леонидовна,

«Шупашкарти хавшакрах сывлăхлă

ачасене вĕрентсе пĕтĕмĕшле пĕлÿ

паракан 2-мĕш пуçламăш шкулта»

пуçламăш классене вĕрентекен;

Кĕркунне ыталать таврана

(1-4 классенче вĕренекен ачасем валли хатĕрленĕ уяв сценарийĕ)

**Уяв тěллевěсем:**

* ачасене чăваш халăх сăвви-юррипе, вăййисемпе паллаштарасси, тăван чěлхепе анлăн усă курма хăнăхтарасси;
* илемлěх туйăмне аталантарасси, ачасене хăйсен пултарулăхне кăтартма хавхалантарасси.

**Вылякансем:**

Уяв ертÿçи

Анюк

Ванюк

Вăрман хуралçи

Чĕрĕп

Пакша

Ылтăн кĕркунне

Уяв юхăмĕ

*Сцена çинче –кĕрхи вăрман: йывăçсем, кăмпасем, тĕрлĕ тĕслĕ çулçăсем, чĕр чунсем.*

**1 ача.** Акă çитрĕ кĕркунне

Улăштарчĕ сад тумне.

Сарă тутăр вăл çыхтарчĕ,

Тутлă çимĕçе пуçтарчĕ.

**2 ача.** Ывăнмасăр ирĕн-каçăн

Ярăнса та вĕл вĕçсе,

Уйрăлу ташши ташлаççĕ

Тĕрлĕ тĕслĕ çулçăсем.

*Çулçăсен ташши*

*Анюкпа Ванюк тухаççĕ.*

**Анюк.** Пăх-ха, Ванюк, мĕнле илемлĕ кĕрхи вăрман!

**Ванюк.** Капăр, капăр! Тĕрлĕ тĕслĕ çулçăсем хитрелетеççĕ таврана. Çил вĕсене таçта та вĕçтерет.

**Уяв ертÿçи.** «Пĕр пек çулçăсене пуçтарар» вăйă выляр. Пĕрремĕш ушкăн хурăн çулçисене пуçтарать, иккĕмĕш – вĕрене çулçисене, виççĕмĕш – юман çулçисене.

*«Пĕр пек çулçăсене пуçтарар» вăйă выляççĕ*.

**Уяв ертÿçи.** Çулçăсене тепĕр майлă çавăратпăр та, сăмахсенчен ваттисен сăмахĕ пуçтаратпăр. (Ваттисен сăмахĕсем: Ака уйăхĕнчи ыйхă - авăн уйăхĕнчи хуйхă.

Кĕрхи кун тутă пулать.   
 Кĕр тултарать, хĕл салатать.

**Анюк.** Итле-ха, Ванюк! Камсем унта тавлашаççĕ?

*Пакшапа Чĕрĕп тухаççĕ. Чĕрĕп кăмпа тытнă. Пакша ăна хăвалать. Вĕсем тавлашаççĕ.*

**Пакша.** Пар, ку ман кăмпа!

**Чĕрĕп.** Мĕнле сан? Эпĕ ăна татрăм.

**Пакша.** Çук! Эпĕ! Эпĕ пĕрремĕш куртăм.

*Вăрман хуралçи тухать.*

**Вăрман хуралçи.** Кам шавлать кунта? Мĕн тавлашатăр?

**Пакша.** Эпĕ пĕрремĕш куртăм ку кăмпана. Чĕрĕп вара татса илчĕ те мана памасть. Эпĕ ăна хĕлле валли типĕтесшĕнччĕ.

**Вăрман хуралçи.** Тупнă тавлашмалли. Пăхăр-ха, ачасем сире валии мĕн чухлĕ кăмпа татнă. Типĕтме те пулăшĕç. Анюкпа Ванюк пулăшăр!

*«Кăмпа типĕтетпĕр» аттракцион. (Пукан хыçĕсенчен икĕ енчен кантра карнă. Варринче пĕр карçинкка хутран каснă кăмпа, 2 пĕчĕк витрере хĕстермеллисем(прищепкăсем). Ачасем пĕрер кăмпа илсе кантра çине çакаççĕ.)*

**Вăрман хуралçи.** Мĕнле маттур эсир, ачасем! Чĕрĕпе те, Пакшана та кăмпа хĕл каçма çитет.

*Хитре кĕвĕ илтĕнет. Ылтăн кĕркунне килет.*

**Ылтăн кĕркунне.** Хавас сирĕнпе пулма. Парнесем сире валли илсе килтĕм. Вĕсем – хутаçра, пĕлес пулать мĕн илсе килнине.

*«Тупмалли юмахсем» презентаци.*

**Тупмалли юмахсем**

1. Кам ăна шуратать – куççуль юхтарать. (Сухан)
2. Çĕр айĕнче эп ÿсетĕп

Тăрăхла та çаврака та.

Ăшалаççĕ мана, тÿсе çиеççĕ,

Яшка-шаркку та пĕçереççĕ. (Çĕр улми)

1. Пин хут кĕпе тăхăнатăп,

К саспаллинчен пуçланатăп. (Купăста)

1. Улмуççи çинче эп: хĕрлĕ, симĕс çаврака. (Пан улми)
2. Пĕчĕкскер, хитрескер,

Çĕр мăкăртса тухнăскер. (Кăмпа)

1. Мулкач мана юратать

Кăчăрт-кăчăрт тутарать. (Кишĕр)

1. Юман айĕнче нумай,

Сыснасем юратса çиеççĕ. (Йĕкел)

**Уяв ертÿçи.** Ылтăн кĕркунне, ачасем сан çинчен синквейнсем çырнă. Итле, тархасшăн.

Синквейнсем

Кĕркунне.

Хитре, ылтăн.

Тултарать, пуçтарать, илĕртет

Кĕркунне çерçи те тутă.

Пуянлăх.

Кĕркунне.

Пуян, капăр.

Саратать, хĕретет,вĕçтерет.

Хăйĕн капăр тумĕпе мухтанать

Асамлăх.

**Уяв ертÿçи.** Вӑрмансемпе парксенчи йывӑҫсем ылтӑн-мерчен тумтирӗпе хӑйсем патне йыхравлаҫҫӗ. Сап-сарӑ ылтӑн тӗслӗ хурӑнсем хушшинче хӗрлӗ кӗпеллӗ вӗренесем курӑнаҫҫӗ, ҫывӑхрах сип-симӗс чӑрӑшсемпе хырсем тӳпене кармашса лараҫҫӗ. Унта та кунта пилеш е палан тураттисем йӑмӑх хӗрлӗ ҫырлисене халь-халь ӳкерессӗн йӑтса тӑраҫҫӗ. Çак илеме курса киленме васкăр!

*«Эс - ман асамлă кĕркунне» юрă.*

Эс - ман асамлă кĕркунне,   
Эс - ылтăн çулçăсен ташши,   
Эс - манăн ĕмĕт, ман тĕнче,   
Эс - манăн чун-чĕре ăшши.   
  
Эс - кĕмĕл çумăрăн юрри,   
Эс - ман пуянлăх, ман юмах.   
Епле телей вăл - ЭС ПУРРИ.   
Эс пуринчен те хаклăрах!